b'\n_START_ARTICLE_\nLapin Kansa\n_START_SECTION_\nHistoria\n_START_PARAGRAPH_\nLapin Kansa perustettiin vuonna 1928 Maalaisliiton It\xc3\xa4-Lapin alueen \xc3\xa4\xc3\xa4nenkannattajaksi. Lehti muuttui 1958 poliittisesti riippumattomaksi, kun Maalaisliitto kielsi silt\xc3\xa4 oikeuden esiinty\xc3\xa4 puoluelehten\xc3\xa4._NEWLINE_Sen omistavasta Lapin Kansa Oy:st\xc3\xa4 tuli vuonna 1995 Alma Median konserniyhti\xc3\xb6. Lehden levikki oli vuonna 2010 32 691._NEWLINE_Lehti muuttui broadsheet-koosta tabloidi-kokoiseksi vuonna 2011._NEWLINE_Pohjolan Sanomat yhdistettiin Lapin Kansaan vuonna 2015. Lehdet ilmestyiv\xc3\xa4t omilla nimill\xc3\xa4\xc3\xa4n, vaikka suurin osa sis\xc3\xa4ll\xc3\xb6st\xc3\xa4 oli silti samaa. Alma Media ilmoitti maaliskuussa 2017 lopettavansa Pohjolan Sanomat kokonaan ja yhdist\xc3\xa4v\xc3\xa4ns\xc3\xa4 lehdet yhden nimen alle, jolloin Lapin Kansasta tuli koko Lapin maakuntalehti.\n_START_SECTION_\nP\xc3\xa4\xc3\xa4toimittajan erottamiskohu lokakuussa 2008\n_START_PARAGRAPH_\nJohanna Korhonen nimitettiin syyskuussa 2008 Lapin Kansan p\xc3\xa4\xc3\xa4toimittajaksi, mutta h\xc3\xa4n ei ehtinyt aloittaa teht\xc3\xa4v\xc3\xa4ss\xc3\xa4 ennen kuin h\xc3\xa4nen ty\xc3\xb6sopimuksensa purettiin. Korhosen julkisuuteen l\xc3\xa4hett\xc3\xa4m\xc3\xa4n tiedotteen mukaan ty\xc3\xb6suhteen purkamisen syy oli se, ett\xc3\xa4 h\xc3\xa4n el\xc3\xa4\xc3\xa4 rekister\xc3\xb6idyss\xc3\xa4 parisuhteessa naisen kanssa. Alma Median tiedotteen mukaan sopimuksen syntymisen j\xc3\xa4lkeen oli k\xc3\xa4ynyt ilmi, ett\xc3\xa4 Korhonen valehteli useaan otteeseen rekrytointiprosessin aikana. Lapin Kansan istuva p\xc3\xa4\xc3\xa4toimittaja Heikki Tuomi-Nikula ep\xc3\xa4ili 2. lokakuuta, ett\xc3\xa4 julkisesti homoseksuaalinen ihminen tuskin voisi toimia Lapin Kansan p\xc3\xa4\xc3\xa4toimittajana tai Lapin maakunnan edustajana. Tuomi-Nikulasta tehtiin Rovaniemen poliisille tutkintapyynt\xc3\xb6, jossa halutaan poliisin selvitt\xc3\xa4v\xc3\xa4n, syyllistyik\xc3\xb6 p\xc3\xa4\xc3\xa4toimittaja Tuomi-Nikula syrjint\xc3\xa4\xc3\xa4n kehottamiseen. Lapin Kansan toimitusosasto vaati sek\xc3\xa4 Alma Median toimitusjohtaja  Kai Telanteen ett\xc3\xa4 Heikki Tuomi-Nikulan eroa._NEWLINE_Alma Median sanomalehtien toimitusosastot katsoivat 3. lokakuuta, ett\xc3\xa4 Kai Telanne oli toiminut julkisuudessa harkitsemattomasti ja toimillaan aiheuttanut vahinkoa koko konsernille ja kaikille sen lehdille. My\xc3\xb6s Suomen Journalistiliitto paheksui Alma Median johdon toimintaa asiassa. Helsingin k\xc3\xa4r\xc3\xa4j\xc3\xa4oikeus hylk\xc3\xa4si toukokuussa 2011 Telannetta vastaan nostetun ty\xc3\xb6syrjint\xc3\xa4syytteen. Korhonen valitti p\xc3\xa4\xc3\xa4t\xc3\xb6ksest\xc3\xa4 ja Helsingin hovioikeuden ratkaisussa Alman tyt\xc3\xa4ryhti\xc3\xb6 tuomittiin maksamaan Korhoselle yli 80 000 euroa korvauksia.\n_START_SECTION_\nPohjolan Sanomien yhdistyminen Lapin Kansaan\n_START_PARAGRAPH_\nPohjolan Sanomien paperilehti lakkasi itsen\xc3\xa4isen\xc3\xa4 lehten\xc3\xa4 ja yhdistyi Lapin Kansaan, josta ilmestyy Meri-Lapissa painos Pohjolan Sanomien nimell\xc3\xa4 osin eri sis\xc3\xa4ll\xc3\xb6ll\xc3\xa4. Lehtien toimitukset, mediamyynti ja tuotanto yhdistettiin. Verkossa julkaistava lehti jatkoi ilmestymist\xc3\xa4 t\xc3\xa4ysin itsen\xc3\xa4isen\xc3\xa4 seitsenp\xc3\xa4iv\xc3\xa4isen\xc3\xa4 lehten\xc3\xa4. Se muuttui p\xc3\xa4\xc3\xa4osin maksulliseksi._NEWLINE_Alma Media ilmoitti maaliskuussa 2017 lopettavansa Pohjolan Sanomat ja yhdist\xc3\xa4v\xc3\xa4ns\xc3\xa4 molemmat lehdet yhden nimen ja br\xc3\xa4ndin alle.'